《云门山投龙诗》
唐代·赵居贞

晓登云门山，直上一千尺。绝顶弥孤耸，盘途几倾窄。

前对竖裂弥，下临削成壁。阳巘灵芝秀，阴崖半天赤。

大壑静不波，渺溟无际极。是时雪初霁，冱寒水更积。

披展送龙仪，宁安服狐白。沛恩惟圣主，祈福在方伯。

三元章醮升，五域□□觌。帟幕翠微亘，机茵丹洞辟。

祝起鸣天鼓，拜传端素册。霞间朱绂萦，岚际黄裳襞。

玉策奉诚信，仙佩俟奔驿。香气入岫门，瑞云出岩石。

至诚必招感，大福旋来格。空中忽神言，帝寿万千百。

作者简介：赵居贞，河北定州鼓城人。擢进士第。历吴郡太守兼江南采访处置使，天宝十年751年，吴郡太守赵居贞割昆山南境、嘉兴东境、海盐北境置华亭县。设县沿于松江。官北海郡太守。诗一首。